[pic] | KOMISIJA EVROPSKIH SKUPNOSTI |

Bruselj, 30.5.2006

COM(2006) 267 konč.

Predlog

SKLEP SVETA

o spremembi Sklepa Sveta 2003/631/ES o sprejetju ukrepov v zvezi z Liberijo na podlagi člena 96 Sporazuma o partnerstvu AKP-ES v posebno nujnem primeru

(predložila Komisija)

OBRAZLOŽITVENI MEMORANDUM

Odnose Evropske unije z Liberijo od 25. marca 2002 urejata člena 96 in 97 Sporazuma o partnerstvu AKP-ES. Sklep Sveta 2002/274/ES z dne 25. marca 2002[1] je predvidel sprejetje ustreznih ukrepov v smislu členov 96 in 97 Sporazuma o partnerstvu AKP-ES.

Po podpisu splošnega mirovnega sporazuma v Akri avgusta 2003 je bila vzpostavljena začasna vlada z nalogo pripraviti obnovo države ter predsedniške in parlamentarne volitve. Ker je Svet ugotovil, da načela demokracije, pravne države in upravljanja niso bila spoštovana, je s Sklepom 2003/631/ES[2] z dne 25. avgusta 2003 določil podaljšanje obdobja veljavnosti ustreznih ukrepov do 31. decembra 2004. Zaradi nezadostnega napredka na političnem področju je Sklep Sveta 2005/16/ES[3] z dne 22. decembra 2004 še enkrat obnovil te ukrepe, za katere je rok poteka določen za 30. junij 2006.

Komisija in predsedstvo sta 24. in 25. aprila 2006 skupaj izvedla ocenjevalno misijo Evropske unije z namenom analize položaja pred potekom ustreznih ukrepov.

Ugotovitve te ocenjevalne misije so pokazale, da je liberijska vlada dosegla le malo rezultatov. Vendar je razlago za to treba iskati v pomanjkanju finančnih sredstev in nedavnem začetku delovanja sedanje vlade. Po drugi strani nekateri dosežki kažejo, da je Liberija začela obetavni proces preoblikovanja: aktivno sodelovanje vlade pri izvajanju načrta GEMAP (načrt boja proti korupciji, ki ga je pričela mednarodna skupnost), izvedba volitev oktobra 2005, ki so bile ocenjene kot svobodne, pravične in demokratične, vzpostavitev svobode izražanja. Tako se zdi, da je vlada Liberije odločena, da bo delovala v skladu z načeli odgovornega vodenja, spoštovanja človekovih pravic in pravne države. Vendar je uspeh tega delovanja zaradi skromnosti finančnih sredstev Liberije še vedno odvisen od podpore mednarodne skupnosti.

Ob upoštevanju odločenosti liberijske vlade, da dokonča socialno, ekonomsko in politično obnovo Liberije, se zdi primerno, da se podprejo in spodbudijo vsi ukrepi v tej smeri. V ta namen je treba zaključiti ustrezne ukrepe, sprejete s Sklepom Sveta 2003/631/ES in spremenjene s Sklepom Sveta 2005/16/ES. Za spremljanje razvoja položaja bo lahko vzpostavljen strukturiran in okrepljen politični dialog na podlagi člena 8 Sporazuma o partnerstvu AKP-ES.

Komisija zato Svetu predlaga sprejetje priloženega sklepa.

Predlog

SKLEP SVETA

o spremembi Sklepa Sveta 2003/631/ES o sprejetju ukrepov v zvezi z Liberijo na podlagi člena 96 Sporazuma o partnerstvu AKP-ES v posebno nujnem primeru

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,

ob upoštevanju Sporazuma o partnerstvu AKP-ES, podpisanega v Cotonouju dne 23. junija 2000[4], in popravljenega Sporazuma, podpisanega v Luxembourgu dne 25. junija 2005[5] (v nadaljnjem besedilu „Sporazum o partnerstvu AKP-ES“),

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba upoštevati pri izvajanju Sporazuma o partnerstvu AKP-ES[6], in zlasti člena 3 Notranjega sporazuma,

ob upoštevanju predloga Komisije,

ob upoštevanju naslednjega:

(1) Sklep Sveta 2002/274/ES z dne 25. marca 2002 o zaključku posvetovanj z Liberijo po členih 96 in 97 Sporazuma o partnerstvu AKP-ES[7] predvideva sprejetje ustreznih ukrepov na podlagi člena 96(2)(c) in člena 97(3) Sporazuma o partnerstvu AKP-ES.

(2) Sklep Sveta 2003/631/ES z dne 25. avgusta 2003 o sprejetju ukrepov v zvezi z Liberijo na podlagi člena 96 Sporazuma o partnerstvu AKP-ES v posebno nujnem primeru[8] predvideva sprejetje novih ustreznih ukrepov na podlagi člena 96(2)(b) in člena 96(2)(c) Sporazuma o partnerstvu AKP-ES.

(3) Sklep Sveta 2005/16/ES z dne 22. decembra 2004 o spremembi Sklepa 2003/631/ES o sprejetju ukrepov v zvezi z Liberijo na podlagi člena 96 Sporazuma o partnerstvu AKP-ES v posebno nujnem primeru[9] predvideva podaljšanje obdobja veljavnosti ustreznih ukrepov do 30. junija 2006.

(4) Dejavnosti vlade Liberije v zelo težkem proračunskem položaju izkazujejo njeno odločenost, da zagotovi rešitev položaja v skladu z načeli odgovornega vodenja, spoštovanja človekovih pravic in pravne države.

(5) Zato je treba odpraviti ukrepe v zvezi z Liberijo, sprejete na podlagi člena 96 Sporazuma o partnerstvu AKP-ES –

SKLENIL:

Člen 1

Ustrezni ukrepi, sprejeti na podlagi člena 96 Sporazuma o partnerstvu AKP-ES, se odpravijo.

Člen 2

Intenzivni politični dialog se bo nadaljeval na podlagi člena 8 Sporazuma o partnerstvu AKP-ES. Vsebina tega političnega dialoga je določena v osnutku dopisa ministru Liberije za zunanje zadeve v Prilogi.

Člen 3

Ta sklep začne veljati na dan sprejetja.

Člen 4

Ta sklep se objavi v Uradnem listu Evropske unije .

V Bruslju,

Za Svet

Predsednik

PRILOGA

OSNUTEK DOPISA MINISTRU ZA ZUNANJE ZADEVE

Bruselj,

Njegova ekscelenca gospod George WALLACE

Minister za zunanje zadeve

Liberija

Spoštovani gospod minister,

v svojem dopisu številka XXXX z dne XXXX je Evropska unija obvestila vlado Liberije o svoji nameri, da do 30. junija 2006 podaljša obdobje veljavnosti ustreznih ukrepov, ki jih je 25. avgusta 2003 sprejel Svet. V dopisu je bilo navedeno, da bodo ukrepi razveljavljeni po začetku delovanja demokratično izvoljene in odgovorne vlade ter predsednika.

Evropska unija z zadovoljstvom ugotavlja, da je nova vlada, izvoljena oktobra 2005, izrazila voljo, da vpelje demokratično spremembo in reformira delovanje javnega sektorja. Evropsko unijo zlasti veseli naslednje:

- da so bile parlamentarne in predsedniške volitve oktobra 2005 izvedene svobodno, transparentno in pravilno,

- da se spoštuje svoboda izražanja in tiska,

- da vlada podpira in aktivno sodeluje pri izvajanju Programa pomoči pri ekonomskem upravljanju in odgovornem vodenju (GEMAP),

- da se rezultati zunanjih revizij paradržavnih agencij in finančnih institucij vlade v zadostni meri spremljajo.

Vendar nekatere težave otežujejo izvršitev obveznosti vlade na področju človekovih pravic in pravne države. Te težave so zlasti naslednje:

- Komisija za človekove pravice se trenutno preoblikuje po imenovanju novih članov s strani vlade,

- proti članom varnostnih služb, odgovornih za kršenje človekovih pravic, je bilo začetih malo sodnih pregonov,

- nove varnostne sile še niso v celoti operativne,

- preoblikovanje pravosodnega sektorja ni končano,

- Komisija za resnico in spravo bi morala začeti delovati junija 2006, vendar je njen proračun nezadosten, da bi ji omogočil izvrševanje vseh njenih pristojnosti.

Nadaljnji napredek na področju človekovih pravic in pravne države je tako nujen.

Glede na zgornje ugotovitve Evropska unija ocenjuje, da je vlada Liberije izrazila namen in zadovoljivo odločenost za izboljšanje položaja v Liberiji. Evropska unija želi spodbuditi vlado Liberije, da bi v tej smeri nadaljevala.

Zato se zdi primerno, da se ustrezni ukrepi, sprejeti na podlagi člena 96 Sporazuma o partnerstvu AKP-ES, zaključijo.

Izveden bo okrepljen in strukturiran politični dialog na podlagi člena 8 Sporazuma o partnerstvu AKP-ES, da bi zagotovili okrepitev spoštovanja človekovih pravic, demokracije, pravne države in dobrega javnega upravljanja. Vsebina političnega dialoga se bo nanašala na:

- nadaljevanje boja proti korupciji in izvajanje GEMAP,

- napredek, ki sta ga dosegli Komisija za človekove pravice in Komisija za pravico in spravo,

- reforme pravosodnega in varnostnega sektorja,

- izvajanje sodnih pregonov oseb, vpletenih v dejanja kršenja človekovih pravic.

Na prvem srečanju bodo stranke opredelile zaveze, ki jih mora sprejeti vlada Liberije.

S spoštovanjem,

Za Komisijo | Za Svet |

………………… | ………………. |

[1] UL L 96, 13.4.2002, str. 23.

[2] UL L 220, 3.9.2003, str. 3.

[3] UL L 8, 12.1.2005, str. 12.

[4] UL L 317, 15.12.2000, str. 3.

[5] UL L 287, 28.10.2005, str. 4.

[6] UL L 317, 15.12.2000, str. 376.

[7] UL L 96, 13.4.2002, str. 23.

[8] UL L 220, 3.9.2003, str. 3.

[9] UL L 8, 8.12.2005, str. 12.